Schimbări la bursele școlare. Ligia Deca a anunțat care va fi valoarea lor
- Moraru Iulia
- 25 martie 2024, 14:58
Schimbări semnificative sunt în pregătire pentru bursele școlare în noul an școlar 2024-2025, după ce ministrul Educației, Ligia Deca, a făcut publice, luni, modificările aduse la legislația din învățământul preuniversitar și universitar.
Referindu-se la acordarea burselor, ministrul Educației a spus că prin acestea se dorește stimularea elevilor din fiecare clasă de a învăța mai mult. Aceasta a mai spus că banii dați unui procent de 30% din toate clasele în parte este unul bun.
Principalele modificări la bursele școlare, an școlar 2024-2025
Schimbările incluse în proiectul de ordonanță vor fi supuse unei consultări publice, fiind aplicate cu anul școlar 2024-2025.
Ligia Deca a punctat că toate tipurile de bursă de până acum vor fi păstrate, fiind introdusă de anul viitor și "bursa de reziliență".
"Scopul acestei burse este de a stimula și elevii cu rezultate medii să progreseze. Cuantumul va fi de 300 de lei pe lună. Ea se va acorda elevilor care au obținut cel puțin media anuală 7 și se află printre primii 30% dintre elevii din clasă, din punct de vedere al rezultatelor".
De bursa de reziliență vor beneficia și elevii cu afecțiuni oncologice sau cronice, școlarizați pentru o perioadă mai mare de patru săptămâni în cadrul "Școli din spital" sau la domiciliu.
Modificări la bursa de merit
O altă modificare apărută la bursele școlare este cea la bursa de merit. Aceasta se va acorda tuturor celor care au media anuală de cel puțin 9,50.
Ele se acordă în continuare și pentru acei elevi care au obținut premiile I, II sau III la olimpiadele școlare recunoscute de Ministerul Educației, precum și celor la concursurile școlare.
Bursa de merit va avea același cuantum, de 450 de lei pe lună. De asemenea, elevii care au zece sau mai multe absențe nemotivate într-o lună, nu vor primi bursa de excelență, cea de reziliență, cea de merit, socială sau tehnologică.
De altfel, elevii care obțin distincții la Jocurile Paralimpice sau Olimpice de tineret să beneficieze de bursă de excelență olimpică 1.
Toate bursele școlare se vor menține la același cuantum ca până acum.
Valoarea burselor
Bursa de merit: 450 lei/ lună
Bursa de reziliență: 300 lei/ lună
Bursa socială: 300 de lei/ lună
Bursa tehnologică: 300 lei/ lună.